Video: Geen koffie vir jou nie, besluit koning leeuDylan Panos en die leeu (Skermgreep uit die video) Dis heerlik om in die bos wakker te word, maar nie as ŉ brullende leeu jou deur die kombuisvenster dophou nie. Dylan Panos (46), eienaar van Bhejane Nature Training in noordelike KwaZulu-Natal, het onlangs presies in dié situasie beland. In ŉ video wat hy al op 25 Junie vanjaar verfilm het staan Panos in ŉ oop kombuis by ŉ kamp. Hy probeer om koffie te maak, maar die leeu hou aan brul wanneer hy Panos sien. Dié video maak nou opslae op sosiale media. Panos verduidelik ŉ wyfie lê langs die kombuismuur en stel glad nie belang in die mannetjie se planne nie. Hy wys ook dat die kombuis en die eetkamer nie enige deure het nie en slegs ŉ siffie teen die vensters. In die beskrywing wat die gebruiker Viral Hog gedeel het, word verduidelik dat Panos nie in enige gevaar is tensy hy by die leeu se gejag probeer inmeng nie. Panos skerts en sê die leeu is “onbeskof” (omdat hy nie koffie kan maak nie). Hy lag ook oor die kat se vasberadenheid om by die wyfie uit te kom. “Jy is ŉ snaakse leeu,” sê hy. Van die Bhejane-studente sit in ŉ geparkeerde voertuig daar naby en wag vir die wilde diere om pad te gee sodat hulle ontbyt kan geniet. Koning leeu het glo ná sowat 40 minute padgegee. Hier is ‘n verkorte weergawe van die video: Klik hier om Viral Hog se video te sien